
      … Voda je tipično biće koje je bezazleno i umiljato dok je maleno, a koje postaje strašno kad zauzme mnogo prostora (…) i blizina nas velike vode drži u tjeskobi sve dok joj se u svome srcu ne predamo, dok ne prepustimo sebe njenoj milosti. Tada uviđamo da nam ona ne želi i ne može nauditi. Zaista, što je strašno u tom beskraju vode? Da ga se ponovo učini prijateljskim, dovoljno je biti riba. Nije li to divno? Jer kakva je to strahota za koju, da je poništiš, dostaje ti biti ribom.
    

    Stanko Andrić

  
    SAN O VODI

     

    
      ljudi sjede na obali.
    

    
      dodiruju vodu dlanovima

i govore kako propada.
    

    
      ustaju i odlaze.
    

    
      drugdje kažu: ‘ali, ti nisi… ‘.

vrate se i viču: ‘više nije isto!’
    

    
      mrzeći vodu jer je zauvijek.
    

    zjeničarenje

  
    IZMEĐU VJETRA I VODE

     

    kada se noć skupi u jednu točku

iscurimo kroz tu rupicu na kraju

neba i vratimo dan drugoj strani

    igramo Sve zaboravljeno, igru

u kojoj nije važno nabrajati

nego neprestano mijenjati pravila

izmišljati stvari, tražiti izgubljene riječi –

strasne izraze zasićene značenjem –

na pola koraka između svjetla i sna

    a to je previše za jedan prostor. zato

poletimo, zaplovimo, savladamo svijet

naučimo vodu, zrak i sjene

    osjetimo da nema rubova

…ničeg …

samo posvuda

  
    JUŽNI PROLAZ

     

    noć pušimo dugo:

pri filteru pukne zora,

od grohota poispadaju

stakla prsnu ogledala
ter bi svaršeno

    ili pijemo jutro, zveckamo kristale

leda vrteći ih u glatkim čašama.

pramcu nekog visokog broda

darujemo hrskavi lom za velike

vode ispod kobilice

    a ako neka od onih djevojaka

koje uporno padaju u vodu

ne ispliva –

samo polako isplovimo izvan kadra:
krhotine: rekli su nam, donose sreću

  
    SIDRIŠTE

     

    na ovom mjestu postoje razlozi.

na primjer:

oko sunca u cvatu nebo

je plavo nebo

    otporan na plural

pogled poput oblutka

odskače po površini

    ovdje

noć zadihana izlazi iz spore vode

prelama se i ostaje ležati

do jutra

iz njenih obrva krunimo sol. bacamo

je natrag u vodu iz koje raste duga

ispod brzo sadimo karanfile, šarene

zaštitnike od munja

    ovdje su sve svakodnevne stvari

što nas čine spektakularnima:
materinska riječ, mračna noć, lavež, ćukovi

ili podne, zidna ura u vječnom kašnjenju,

pozdravi što mašu iz sjene neposredno nakon

  
    BALKON – ZVUK, SUBLINKOVI

     

    uvijek zovu djecu.

ali

ona ovdje

ne igraju Velike brojeve ili
O, das Liebe Augustin

i

svakih deset minuta netko zakuca

čavao, otpili dasku, porine brod,

zatvori kutiju, zove djecu

a

u susjedstvu, osim što neprestano

zovu djecu, grade više dimnjake,

dok žice napete između krovova

djeluju kao da su ih divovski pauci

izrigali u napadima bjesnila

    ovdje se ponekad umire,

ali nitko koga znamo

  
    KAMENI MIR

     

    nijemi, kao dostojanstvene ribe

u ponoć gutamo cijelo jučer,

sutra probavljamo čitavo danas,

ukratko – čekamo: šiljimo

pogled u sunce… tu veliku, ćelavu

glavu ljubomorno gledamo kako se kreće

    zamišljamo linije među nebeskim

tijelima i slažemo novi horoskop s

likovima nama poznatih stvari krijući

ih time od zaborava

    ni visoka nas plima ne može

makar se ulijevala preko palube

jer sasvim je svejedno:

jer vjetar je ušutio, bijegom

potonuo u duboko i daljinu

    u kameni mir

  
    PUSTOLOVCI

     

    vučeni pogledom

zavlačimo se svuda u

unutra,

u otok

stijenu

crkvu

groblje

    razlivenih zjenica od čuđenja

hodamo gurkajući se

o kamenim anđelima:

    od desnog, sa škorpionskim izgledom

na kojem se naziru skamenjeni prsti

peku oči

  
    BROJATI NEBO

     

    
      osušene narančine kore

karavane i slonovi

seljaci u plesu –

oni su veliki

one nose bijele marame:
    

    sve već postoji.

o zjenice je

okačeno po nebu

    a sunce se meškolji

među vodenom kugom

gdje su i naša lica

naša su lica… u vodi su

naša lica bez očiju

    preko njih ponekad zasvijetle

glatki trbusi riba

  
    LUKOBRAN

     

    vodena trava leluja u

baroknoj napetosti i najrađe

bi pobjegla kao fuga

    a bura, odjednom

odapeta uvis

    zagrli polako

i umnoži na koži

ljubičastu arabesku –

hladne otiske slijepih ruku

    iz neke beskrajne udaljenosti

vjetar visoko valja pustu vodu.

podiže je iznad neba u veliko i

lije izvan i

kao kas iz trećeg čina one opere

i bubri, buja, pljus!

    mahnita po njoj čitav dan

razbija je po obali tjera je

u kap i pjenu, a s večeri

suncu ostavi

ogledalo koje nalik

na medne kapi klizne u noć

    a noć je sjajna!

kao topla koža crnkinje pa

zaplovimo bijelo kao labudovi

zapjevamo grleni gospel:
Brukva u vodi

  
    SAN O VODI

     

    sunce je na nebu

visoko

iznad krovova

zvoni

vjetar odličan nisko

u daljini jedra

i tragovi riba

    preko

na obali

zbijeni sitni likovi:

sve žene i ostali

i razbuktali vatromet

njihovih ruku; one iza

već trepere, a bliže –

glasnije su od pokreta

    ali, znamo svoj posao, brzo odmičemo,

raste voda između nas

    i više ih ne raspoznajemo. vjetar suprotnog

smjera, ruke pune posla, znamo mi! svoje

more: uvijek se žuri sakriti nas

    zato pri vrhu svake vodene priče

ostavljamo sigurno odmorište – krošnju-

jarbol-jedro-toranj-sirenu

    najbolji si kada sanjaš –

šaljemo pozdrave

– onda si čist kao voda

  
    U JUČERAŠNJEM  IZDANJU SVIJET JE VEĆ OSTARIO

     

    ne želim vjerovati. i lijevo

i desno pogled

nekoliko puta:

    okrećem listove i

naprijed i natrag i

gore zjenice i dolje

nekoliko puta:
ljudi, vas nema!

    naravno, odgovaraju mi

svečano: mi

stabla ove zemlje između dvije epizode

iste rijeke

i zalaska sunca

nosimo tišinu

u dnu trbuha

    uzvodnije od a izranjam virusne riječi:

    stoje li dugo

već su umrli

ili
ako ih nema

nisu razvrstani vjetrovi dana

i noći

    njih prešućujem. mislim, uzalud

se pravite mrtvi, u to ionako nitko

ne vjeruje

  
    SONATA ZA FESTIVAL I KARNEVALSKE CIMBALE, VRLO PATETIČNA

     

    daju se samo crni komadi i zato su najobičniji

ulični svirači, plesači, gutači vatre, mesije

    bolji od svega. ozareni pratimo plesačice

nagih bokova sa zmijskim okovratnicima:

    zagledane u svaki san

njihove oči

točno

kao podne znaju brojeve opsjena i sve slike

što nestaju poput gradova u pijesku ili

kamo odlaze sve kiše i boje

jedna po jedna

    duboke zjenice predane molitvi svom smušenom

bogu: ej, Ti! ako te ima – pusti polje neka sanja


  
    MODELIRANJE TIŠINE

     

    
      svjetlo

što viđaš kada padaš u san

jeka je stvaranja svijeta
    

    zjeničarenje

  
    TOČNO U PODNE

     

    posljednji otkucaji u ponoć prije sutra izguraju me na trg

visok od jeke i u trenu saznam da sam bio ona, da sam sanjala

samog sebe da sanjam da ovo… i

    njegasebe koji ne zna zašto i sebenju koja traži pogled kroz

koji se još nije gledala

  
    TIŠINA U TIŠINI, SVUDA VODA

     

    sve je jesenije, dok

između tvojih raste riječ koja tek

na kraju zime može susresti svoj

kontekst

    kažeš: noć je ovdje neprozirna. u nju

stanu, prijatelji, ljubavnici, obitelj

obični ljudi.

    i još:

gradska svjetla prigušuju svjetlost zvijezda

  
    LATERNA MAGICA

     

    pružamo dlanove i gledamo

kako toplinom pretvaraju

bezglasni snijeg u lelujave kapi

    od ruku više –

a pogled razapinjemo visoko

u padajuće nebo

– rasipno svjetlucaju kristali

    svi

bijeli

bešumni

i pahuljasti

sjajeći titraju

u trokutu svjetla

  
    TELEPHONE CALL FROM EAST’N’BULL

     

    ležim

sjedim

stojim

ali

kao da plutam

    čitam

gledam

slušam

ali

ništa od toga

    samo se

strast, sveta manifestacija

božanskog smije

vrišti, grebe, pjeva, zavija

u meni. posvuda zapravo

    a ti?

  
    SVJETIONIK

     

    … vo van je Sveti Roko. tamo se nalazu zaljubljeni

– mislite, nalazili su se?

– ne, ne. i den denas. mladići dolazu s jednin putun, a divojke s drugin

– ništa novo pod suncem

– ča ste rekli?

– ništa, ništa

  
    JEZIK JE VIRUS

     

    prihvati ovo kao najnepotrebniju stvar

što si je kupila na rasprodaji – tek ćeš kod

kuće shvatiti kako si mogla preživjeti bez toga

    i ne želim razumjeti:

    
      ‘Opet si poludio, Pjesniče.

A znaš da gorjeti smiješ

Samo u metafori’.
    

    ovi prozori s pogledom

na lovor, ružmarin ili drugi otok

samo su predugo bili zatvoreni

za odlomke neba i,

čuj:

    preko mora sirene tule u pozdrav.

    vani ribe s galebovima već

mijenjaju mjesta, sunce crta

spiralu meko rastapajući

jedra na rubu neba

  
    NEVJEROJATAN POKER IZ RUKE

     

    nebo

ti

ja i

ostatak svijeta

  
    (NEVER SAY) NEVERA

     

    oko nas ručak, od podneva do šest

povremeno prekidan tjelesnim ekscesima za pet,

jer, iz zvučnika neprestano moli, preklinje, za još jednu…
šansu

i sva ta fiesta iza zidova čvrsto nas drži izvan vremena &

prostora

  
    MODELIRANJE TIŠINE

     

    baka te naučila kako

u mraku sve mačke

mogu biti lavovi

    premda se smijemo

budalaštinama tvoje bake,

zaključujemo da su nekada

jeftinije dilali mudrost

  
    SNOVI SU POPUT VODE

     

    kao zaboravljena igračka

nemarno slomljena preko kreveta

kao kiša strujiš mi kroz prste, rasipaš se

kao pijesak vremena

    diram te i smišljam sve riječi

čije se značenje meko topi u ustima

karamelno razvlači među prstima

    svespojeno, svespojeno – šapneš

    u bujici niz lice

zazelene se kosti

tvojih očiju i

    iznenada,

zaslijepljeni, žmirkamo zbunjeni…

    gledaš kroz, kao da me ne prepoznaješ

odjednom

pokušavaš reći sve

odjednom

u zatamnjenju

izmičeš iz kadra

    “opet sam sanjala onaj san

svespojeno –

zemlja nebo voda ti, ja – sve:

    grčevito se držimo, ali iz nekog

neobjašnjivog razloga tonem.

ti ne.

polako tonem u ljubičasto

s nekim čudom oko vrata.

od tvog dodira mi trnu zubi

i pomislim, iz nekog neobjašnjivog

razloga: evo, žuđena arkadija

    onda se iznad glave spoje vodeni krugovi.

    sama usred tame

mogu je osjetiti, taknuti i onda

umirem dugo, dugo

i zaista

ali znam da ne smijem prestati znati –

vani drugi svijet pliva”

    odjednom slušam vodu kako

raste kroz cijevi u zidovima

i samo zatvorim oči ne

bih li bolje čuo tamu

kada nas posrče, otopi

na jeziku kao ljubav

oštrih noktiju

zagrebe ispod kože

  
    KAMENI ANĐELI

     

    pogledala si

kao da se opraštaš

kao da opraštaš i izašla s licem

koje je moglo uplašiti svakoga:

u lijevoj s cigaretom

sa šalicom kave u desnoj

kao svetac zaštitnik

stala na balkon

    izvan toga se, negdje dalje

u priči kotila neka naprasna strast

    
      no dojdi! dojdi, no!
    

    jako sam dozivao

a kad su se zvukovi

vratili svojim stvarima

i ja sam zanijemio,

postao sličan nevidljivome

    
      a možda i nešto povrh

čega nisam ni svjestan
    

  
    JEZIK JE VIRUS

     

    ne želim razumjeti:

    
      ‘raj

je točno kao

gdje si upravo sada

samo puno, puno

bolje’
    

    radije reci,

nije li to jedini raj

kojeg smo u ovom času

smjeli odabrati?

    u kojem sasvim potrošeno

(lijući preko rubova kao loš

film u lošem kinu) oboje

imamo vlastito ludilo:

ja tebe,

a ti sebe

  
    TISUĆU LICA

     

    to

što sam ti dao ime u nekoj bi

boljoj priči moglo značiti da

ćeš sada zauvijek ostati. ali

više nema strpljenja.

    ne dopuštaš aluzije na nesvirani August
Förster u kutu – boje kao kad mlijeko

pobijeli kavu – na jutra (sazdana) od

topline kada kroz prvi plavičasti izdisaj

uvijek pričaš o nečem drugom; ma ni na što.

    iako stvarna samo u pogledu, brzo i bez

okretanja pregaziš stepenice. ulicu, trg,

čitav grad

    ne nalazim razloge da nešto dovoljno promijenim.

sve što podnosi ikakvu promjenu daleko je izvan

domašaja volje; nije mi dano da vjerujem drugačije.

    ionako će sve jednostavno iščeznuti. kao san

iz kojeg se budi tren prije nego postane morâ

ili slatki život

  
    SVI SMO NETKO DRUGI

     

    ništa nije naše. prešutno ne pripada nikome, a izrečeno: ono je nesačuvljivo, jednako magli razvučenoj i obješenoj niz ulicu…

    prije nego sasvim svejedno sasvim lako postane posljednje što smo istovremeno pomislili i učinili

prije konačnog nerazumijevanja svega što slijedi ili onoga što je bilo

    od rubova unutra postajem Drugačiji i namjerno neprestano mijenjam

pravila.

nalik magli od samog početka.

  
    POČINJEMO PONAVLJATI POČETAK

    (n-ti od krajeva)

     

    i nisi mi mogla pasti oko vrata jer već sam padao niz stepenice

rušio se na tramvajskoj stanici, raspao se prije nego su sve ulice

nestale u plamenu

    o tome – zašto su žene i muškarci cičali naokolo skačući po blatu

– ništa, ništa nisam želio znati:

    sve je izgledalo kao neka čudna, šarena i vatrometna

parada čije sam održavanje unaprijed ukidao vjerojatnijim

događajem.

    
      iako je ponuda bila primamljiva, jer tko ne bi samo moguće

zamijenio za postojeće?!
    

  
    NAMA NOVA GODINA NIŠTA NIJE DONIJELA

     

    i nema jutra.

    (iza prozora počinje praznina

poput zime

raste

da bi u žmarcima briznula tijelom)

    u sjećanju nema boja

ni mirisa

    samo tragovi

što ih, plešući u snijegu,

ostave sjene

  
    TELEPHONE CALL FROM ANOTHER GREEN WORLD

     

    da.

    kada počneš čuvati riječi,

igra postaje nezanimljiva i

ostane malo stvari…

  
    VIŠE NEGO KIŠA

  
    KAPI

     

    
      (…) Tvoje oko i moje oko:

brinu se

za vodu (…)
    

    Paul Celan

     

    . . .

    s jutrom počinje noć.

izvori kiše u zjenicama

bubnjaju dolazak grmljavine

     

    . . .

    glasovi u dozivanju ostaju bez odjeka –

vjetar urla užarenom prašinom preko

ravnice polegle u pobožnom iščekivanju

     

    . . .

    sivim obrubljen dan visi

nad kišnim poljima. čuju

se ptice kako padaju

     

    . . .

    plameni oblak iznad grada

kao kobilica Titanica

pravocrtno tone u zalazak

     

    . . .

    svjetlo izmiče u titranju.

vreli sumrak preko neba

dovlači kišu u klokot noći

     

    . . .

    dok gledamo već nestaje: park,

pokisli prolaznici i šest žica

od flamenca poludjelog španjolca

     

    . . .

    u džep spremiš zbogom-poljubac

mahneš kao vjetar i kreneš

u kapima niz prozor

     

    . . .

    prepušten mekoći putovanja

s kišom tutnjim pragovima

ne mareći ni za što

     

    . . .

    iza stakla, odjednom u bljesku

pognuta stabla sanjaju ružinu

sklonost ka trenutnom nestanku

     

    . . .

    kotrljanje cijedi naplavinu

preko ceste, pramen magle

migolji poput ribe u polusnu

     

    . . .

    u kiši je uvijek noć. kada

nikne u čistom jutru, svjetlo

raširi krila i poleti

     

    . . .

    
      (…) ima puno načina da vidiš plavo –
      

       pokazuje svitanje usitnjeno
      

       u kapima s vanjske strane prozora (…)

